Komediant steeds kritiek ná infeksietelling verhoogRikus de Beer, oftewel Jonathan van Radio Raps (Foto: Verskaf) Die Afrikaanse akteur en komediant Rikus de Beer, beter bekend as Jonathan van Radio Raps, is steeds in die hoësorgeenheid van ŉ Pretoriase hospitaal. Zinta Kymdell, De Beer se agent, het Maandag aan Maroela Media gesê hy word steeds in hoësorg gehou omdat die infeksie in sy galblaas versprei het. Dokters wou vroeër sy galblaas verwyder, maar het gesê die risiko is te groot. Intussen het die infeksie weer versprei, en moes die operasie weer uitgestel word. “Dokters wou vandag opereer om die galblaas te verwyder, maar ons het sopas verneem dat die infeksietelling te hoog is en die operasie is dus te gevaarlik. Rikus hou ook te veel water terug. Hy is tans op antibiotika en waterpille, en steeds op morfien vir pyn,” het sy gesê. Maroela Media het vroeër berig De Beer is op 27 Mei in die hospitaal opgeneem ná afloop van sy optrede by Silverstar Casino naby Krugersdorp. Hy het teen daardie tyd reeds behandeling ontvang vir komplikasies aan sy buik, maar het gevoel die optrede in Krugersdorp kan nie gekanselleer word nie as gevolg van die kort kennisgewing. Hy het toe daarin geslaag om die optrede met ŉ binneaarse drup te doen. Hy het daarna op 29 Mei ŉ operasie aan sy buik ondergaan en ŉ tweede operasie was vir die volgende dag geskeduleer, maar die dokter het dié operasie uitgestel weens sy toestand wat verswak het. Die komediant is kort daarna na die hoësorgeenheid oorgeplaas. Intussen het sy vriende en familie hul aanhangers bedank vir hul ondersteuning en gebede. “Ons wil net aan almal wat aan hom gedink het, vir hom gebid het en lig en liefde gestuur het, uit die diepte van ons hart bedank. Baie dankie vir julle onbaatsugtige ondersteuning.”